Virallinen lehti nro C 320 , 06/11/1999 s. 0130



KIRJALLINEN KYSYMYS P-0152/99 esittäjä(t): Niall Andrews (UPE) komissiolle (27. tammikuuta 1999) Aihe: Asiantuntijoiden vapaa liikkuvuus Euroopassa 1. Valvooko komissio vastavuoroisesta tunnustamisesta annetun direktiivin (asiaa käsiteltiin direktiivissä 89/48/ETY(1) ja täydennettiin direktiivissä 92/51/ETY(2)) täytäntöönpanoa ja siitä koituvia seurauksia? 2. Jäsenvaltiot ovat luoneet esteitä, jotka rajoittavat muiden maiden kansalaisten mahdollisuuksia harjoittaa geologin ammattia. Onko näiden esteiden poistamista ehdotettu? 3. Aikooko komissio laatia lakiehdotuksen, joka sallisi geologien vapaan liikkuvuuden EU:n nykyisten ja mahdollisten tulevien jäsenvaltioiden välillä? 4. Mitä toimia komissio ehdottaa ammattialakohtaisten järjestöjen (kuten Euroopan geologijärjestön) myöntämien oppiarvojen (esimerkiksi EurGeol) tunnustamiseksi vastavuoroisesta tunnustamisesta annetun direktiivin puitteissa? 5. Aikooko komissio muuttaa ammattigeologien konsultoinnin maankäytön suunnittelussa lakisääteiseksi, jotta luonnonkatastrofien seuraukset voitaisiin minimoida tai välttää? 6. Harkitseeko komissio ammattigeologien asiantuntemuksen hyödyntämistä annettaessa jälleenrakennusapua maille, joille hirmumyrsky Mitch aiheutti tuhoja? Komission jäsenen Mario Montinkomission puolesta antama vastaus (24. helmikuuta 1999) 1. Direktiivin 89/48/ETY 13 artiklan mukaisesti komissio on antanut Euroopan parlamentille ja neuvostolle kertomuksen korkeammasta koulutuksesta annettujen tutkintotodistusten tunnustamista koskevan yleisen järjestelmän soveltamisesta(3). Komissio antaa direktiivin 92/51/ETY 18 artiklan mukaisesti ennen kesää kertomuksen tämän direktiivin soveltamisessa tapahtuneesta edistyksestä. Näiden kertomusten lisäksi komissio varmistaa kaikissa tapauksissa, että perustamissopimuksen määräyksiä ja toimielinten niiden perusteella toteuttamia toimenpiteitä sovelletaan. Tämä EY:n perustamissopimuksen 155 artiklassa komissiolle määrätty velvollisuus koskee myös direktiivien täytäntöönpanoa jäsenvaltioissa. Komissio ei ole toistaiseksi saanut tietoonsa geologien ammatillisen pätevyyden tunnustamiseen liittyviä ongelmia. Komissio tutkii kuitenkin kaikki sille toimitetut tiedot, kysymykset tai kantelut. 2. Direktiivien 89/48/ETY ja 92/51/EY tarkoituksena on tehdä ammatin harjoittaminen helpommaksi jäsenvaltioiden kansalaisille muussa jäsenvaltiossa kuin siinä, jossa he ovat saavuttaneet ammatillisen pätevyytensä. Ammatillisen pätevyyden tunnustamista koskevan yleisen järjestelmän merkitys kuvataan yksityiskohtaisesti edellä mainitussa kertomuksessa. Näissä direktiiveissä taataan vapaa liikkuvuus yhteisön alueella useille ammateille, joihin kuuluvat myös geologiaan liittyvät ammatit. Komissio ei pidä mahdottomana tiettyä ammattia koskevan erityisen direktiivin antamista, jos sillä voidaan edistää vapaata liikkuvuutta. Tämän olisi kuitenkin tapahduttava kyseisen alan suostumuksella ja sen aloitteesta, ja jäsenvaltioiden olisi tuettava aloitetta. 3. Ei. Komissio ei ole saanut äskettäin mitään perusteltua pyyntöä tällaisesta toimesta eikä myöskään tietoja vapaaseen liikkuvuuteen liittyvistä ongelmista tällä alalla. 4. Komissio pitää tervetulleina yksityisen sektorin tekemiä yhteisiä sopimuksia ja aloitteita, joista arvoisa parlamentin jäsen mainitsee esimerkin. Tällaiset aloitteet voisivat olla erityisen hyödyllisiä ei-säänneltyjen ammattien osalta. 5. Komissiolla ei ole maankäytön suunnitteluun liittyvää toimivaltaa. Sen vuoksi geologista neuvontaa ei aiota säätää pakolliseksi osaksi maankäytön suunnittelua jäsenvaltioissa. 6. Komissio harkitsee todellakin ammattigeologien asiantuntemuksen hyödyntämistä Keski-Amerikan alueellisessa jälleenrakennusohjelmassa siinä laajuudessa, jota parhaillaan tutkittavana olevat hankkeet vaativat. (1) EYVL L 19, 24.1.1989, s. 16. (2) EYVL L 209, 24.7.1992, s. 25. (3) KOM(96) 46 lopullinen.